pythainlp/thai_wikipedia_clean_20230101 huggingface dataset:
ต่อจากนั้น ขุนเหมสมาหาร นายอำเภอจันทึก ได้เริ่มลงมือก่อตั้งโดยขอแรงราษฎรจากตำบลบ้านหัน ตำบลสีคิ้ว ตำบลลาดบัวขาว ตำบลกุดน้อย และบางหมู่บ้าน ลงมือถางป่านี้จนเสร็จ และได้ขอแรงราษฎรตำบลสีคิ้ว ตำบลลาดบัวขาว สุมเผาและขุดตอไม้ ปราบพื้นที่ให้ราบเรียบจนเสร็จโดยมีขุนเหมสมาหาร ควบคุมดูแลตลอดมา และได้เริ่มทำแผนผัง ปลูกสร้างโรงเรียน อาคารเรียน บ้านพักครู โรงครัวและโรงอาหาร ช่างปลูกสร้างอาศัยราษฎรบ้านบุ่งลำไย โดยมีขุนบาลบุ่งลำไย กำนันตำบล บุ่งลำไย เป็นหัวหน้าช่างปลูกสร้าง โดยขุนเหมสมาหาร ควบคุมการปลูกสร้างจนเสร็จเรียบร้อย ในขณะนั้นมีเนื้อที่ทั้งหมด 564 ไร่
พ.ศ. 2503 ตามแผนการศึกษาแห่งชาติ ได้เปลี่ยนจากการเรียกชื่อประโยคมัธยมอาชีวศึกษาตอนปลาย (แผนกเกษตรกรรม) เรียกใหม่ว่าประโยคมัธยมศึกษาตอนต้น สายอาชีพแผนกเกษตรกรรม
ตามประกาศกระทรวงศึกษาธิการ
ปรัชญาของวิทยาลัย.
“การศึกษาเพื่อชีวิตและสังคม”
ปัจจุบันทำการเรียนการสอน ดังนี้
ขบวนการโจรสลัด โกไคเจอร์
ขบวนการโจรสลัด โกไคเจอร์ หรือ ไคโซคุเซ็นไต โกไคเจอร์  เป็นละครโทรทัศน์โทคุซัทสึชุดซูเปอร์เซนไต ลำดับที่ 35 ออกอากาศเมื่อวันที่ 13 กุมภาพันธ์ ค.ศ. 2011 - 19 กุมภาพันธ์ ค.ศ. 2012 ทางสถานีทีวีอาซาฮี ออกอากาศทุกเช้าวันอาทิตย์ เวลา 7.30 - 8.00 น. ในช่วงซูเปอร์ฮีโร่ ไทม์ มีจำนวนตอนทั้งหมด 51 ตอน
ขบวนการโจรสลัด โกไคเจอร์ เป็นผลงานของรายการโทรทัศน์ซูเปอร์เซ็นไตลำดับที่ 35 และเป็นผลงานที่อยู่ในช่วงครบรอบซีรีส์ 35 เรื่องของซูเปอร์เซ็นไตซีรีส์ โดยการดำเนินเรื่อง ใช้วิธีการนำเสนอเรื่องราวที่ผูกโยงเนื้อหาของซูเปอร์เซ็นไตในอดีตถึง 34 ขบวนการ ซึ่งรวมผลงานประพันธ์ของอิชิโนโมริ โชทาโร่ และ ฮัตเตะ ซาบุโร่ด้วย นอกจากนี้สามารถแปลงร่างเป็นฮีโร่ในอดีตได้ ซึ่งมารูปแบบเดียวกันกับ มาสค์ไรเดอร์ดีเคด ที่เป็นผลงานมาสค์ไรเดอร์ซีรีส์ยุคเฮเซลำดับที่ 10
โกไคเจอร์แนวคิดและคอนเซ็ปท์มาจากโจรสลัดซึ่งเป็นครั้งแรกที่ใช้รูปแบบธีมชุดของเรื่อง รวมถึงเป็นโจรสลัดอวกาศอีกด้วย สำหรับชื่อโกไคเจอร์นั้น มีความหมายถึง ผู้เป็นวีรบุรษ (豪快者) ซึ่งมีความเกี่ยวข้องกับซูเปอร์เซ็นไตที่ปรากฏในโกไคเจอร์เกือบทั้งหมด
จักรวรรดิอวกาศ ซันการ์ค ได้เข้ามาบุกรุกรานที่โลก เพื่อหมายจะยึดครองโลกเฉกเช่นเดียวกับศัตรูกลุ่มอื่นๆที่มีเป้าหมายเดียวกัน แต่การยึดครองโลกกลับต้องถูกโจมตี จากกลุ่มวีรบุรุษที่คอยปกป้องโลกที่ถูกเรียกขานกันว่า ซูเปอร์เซ็นไต ที่มี 34 กลุ่มด้วยกัน
ในการต่อสู้สิ้นสุดลง ซูเปอร์เซ็นไตทั้ง 34 กลุ่ม ได้ทุ่มเทพลังทั้งแรงกายและแรงใจ เข้าสู้กับซันการ์ค จนสามารถเอาชนะได้ในที่สุดและกลายเป็นศึกที่ถูกกล่าวขานกันทั่วโลกว่า ศึกมหาสงครามในตำนาน (レジェンド大戦) แต่พวกเขากลับต้องสูญเสียพลังบางส่วนไปจากการปกป้องโลก โดยที่พลังเหล่านั้นได้แปรสภาพเป็น เรนเจอร์คีย์ และถูกกระจายไปทั่วจักรวาล
หลังงจากศึกมหาสงครามในตำนานสิ้นสุดลง ได้มึกลุ่มโจรสลัดจากอวกาศที่ตามหา สมบัติที่ยิ่งใหญ่ที่สุดของจักรวาล ในโลกมนุษย์ ที่ชื่อว่า ขบวนการโจรสลัด โกไคเจอร์ ซึ่งมี 5 คนด้วยกันนำโดยกัปตัน มาร์เวลรัส ซึ่งการเยี่ยมเยือนในโลกเพื่อตามหาสมบัติที่อยู่ในโลก แต่ทว่ามันอยู่ในช่วงเดียวกับที่ซันการ์คได้กลับมายึดครองโลกเป็นหนที่ 2
สิ่งที่โกไคเจอร์ตามหาบนโลกนั้นคือ สมบัติล้ำค่าที่ถูกซุกซ่อนเอาไว้ ซึ่งจะเป็นกุญแจไปสู่ความลับอันยิ่งใหญ่ โดยที่พวกเขาต้องผ่านประสบการณ์ต่างๆมากมายที่รอพวกเขาอยู่ พร้อมกับ จุดประสงค์ที่แท้จริงในการค้นหาสมบัติอันล้ำค่า หาใช่การครอบครองสมบัติ แต่เป็นการคุ้มครองสมบัติ เพื่อไม่ให้อยู่ในน้ำมือของศัตรูที่ไม่ว่าจะมาจากที่ไหน เมื่อไหร่ อย่างไร
อุปกรณ์และพลังต่างๆ ของโกไคเจอร์.
หุ่นยนต์ยักษ์.
โกไคโอ.
ท่าไม้ตายคือ โกไค ฟูลเบิสต์ จะทำการยิงกระสุนจำนวนมหาศาลออกจากร่างกาย ยิงเข้าใส่ศัตรูอย่างรุนแรง
พลังอันยิ่งใหญ่.
พลังอันยิ่งใหญ่ (大いなる力) คือพลังที่เลเจนด์มอบให้ผ่านเรนเจอร์คีย์ โดยมอบให้กับผู้ที่เหมาะสมกับพลังอันยิ่งใหญ่ที่มีซึ่งจะมีรูปแบบแตกต่างกันไปและส่งผ่านไปยังเรนเจอร์คีย์ของขบวนการนั้นๆ ซึ่งพลังที่ได้รับมาส่วนใหญ่มาจากพลังจากขบวนการที่มีซึ่งการส่งพลังอันยิ่งใหญ่ของขบวนการนั้น และในกรณีได้พลังอันยิ่งใหญ่ที่ยังไม่ได้ยอมรับจะมีลักษณะเป็นลูกแก้วสีทองตามด้วยตราสัญลักษณ์ของขบวนการ นอกจากนี้ยังเป็นกุญแจหลักในการไขสมบัติที่ล้ำค่าที่สุดในจักรวาล
ขบวนการโจรสลัด โกไคเจอร์ ออกอากาศทุกวันอาทิตย์เวลา 7:30 - 8:00 น. ในช่วงซูเปอร์ฮีโร่ ไทม์ มีจำนวนตอนทั้งหมด 51 ตอน
ในส่วนประเทศไทยมีลิขสิทธิ์ในการออกอากาศและวางจำหน่ายทั้ง 2 บริษัท โดยบริษัทแรกเป็นของ โรส มีเดีย แอนด์ เอ็นเตอร์เทนเมนท์ ใช้ชื่อว่า ขบวนการโจรสลัดอวกาศ โกไคเจอร์ และได้ออกอากาศทางโทรทัศน์มาและ 2 ครั้งด้วยกันทั้งสถานีโทรทัศน์กองทัพบกช่อง 5 และ แก๊งการ์ตูน แชนแนล รวมถึงได้วางจำหน่ายในรูปแบบ VCD และ DVD ส่วนบริษัทที่สองคือบริษัทการ์ตูนคลับมีเดีย ซึ่งได้เปลี่ยนผู้ถือลิขสิทธิ์ต่อจากโรสเมื่อปี พ.ศ. 2561 และได้ออกอากาศอีกครั้ง ทางช่อง MCOT HD ทุกวันเสาร์ เวลา 07.00-07.30 น. เมื่อวันที่ 28 กรกฎาคม 2561 แต่ยุติการออกอากาศทางช่อง MCOT HD ทำให้ออกอากาศจนถึงวันที่ 29 กันยายน 2561 ต่อมาได้ย้ายมาออกอากาศทางช่อง MONO 29 ในวันและเวลาเดิม โดยเริ่มออกอากาศตั้งแต่ตอนแรกใหม่อีกครั้ง เมื่อวันที่ 6 ตุลาคม 2561 จนถึงวันที่ 29 ธันวาคม 2561 หลังจากนั้นได้ยุติการออกอากาศทางช่อง MONO 29 อีกครั้ง แต่ก็ได้ย้ายมาออกอากาศทางช่อง GMM 25 ทุกวันเสาร์-อาทิตย์ เวลา 07.30-08.00 น. โดยเริ่มออกอากาศตั้งแต่ตอนแรกใหม่อีกครั้งเป็นครั้งที่ 2 เมื่อวันที่ 5 มกราคม 2561 จนถึงวันที่ 23 มิถุนายน ปีเดียวกัน ทั้งนี้ในการออกอากาศในช่อง MONO 29 จะออกอากาศในระบบเสียง 2 ภาษาพร้อมด้วยคำบรรยายภาษาไทย ขณะที่การออกอากาศช่อง MCOT HD และ GMM 25 ออกอากาศเป็นเสียงภาษาไทยภาษาเดียวและไม่มีคำบรรยายภาษาไทย และได้มีการนำลงวิดีโอสตรีมมิ่งทางเว็บ Mono Maxx, ไลน์ทีวี, WeTV และ TrueID ซึ่งได้ลงครบทุกตอน นอกจากนี้ยังเผยแพร่ทางแชนแนลยูทูบ Cartoon Club Channel
วิทยาลัยการอาชีพชุมพวง
วิทยาลัยการอาชีพชุมพวง เป็นสถาบันการเรียนการสอนระดับอาชีวศึกษาแห่งหนึ่งในจังหวัดนครราชสีมา ประกาศจัดตั้งโดยนายสุขวิช รังสิตพลขณะดำรงตำแหน่งรัฐมนตรีว่าการกระทรวงศึกษาธิการ เมื่อวันที่ 10 กรกฎาคม พ.ศ. 2540 โดยเปิดสอน 2 หลักสูตร คือ ปวช.และ ปวส.
ปุฑุเจรี
ปุฑุเจรี  หรือชื่อเดิมคือ พอนดิเชอร์รี หรือ พอนดี ( หรือ Pondy) เป็นเขตการปกครองดินแดนสหภาพแห่งหนึ่งของสาธารณรัฐอินเดีย ซึ่งเดิมพื้นที่นี้เคยเป็นอดีตอาณานิคมของประเทศฝรั่งเศส และมีดินแดนส่วนแยกอีกจำนวนหนึ่ง แต่เรียกรวมว่า ปุฑุเจรี เนื่องจากปุฑุเจรีเป็นดินแดนส่วนใหญ่ เดิมปุฑุเจรี มีชื่อเดิมว่า พอนดิเชอร์รี แต่ต่อมาในปี พ.ศ. 2549 ได้มีการเปลี่ยนชื่อเมืองใหม่ ซึ่งมีความหมายว่า "หมู่บ้านใหม่" ตามภาษาทมิฬ
วิทยาลัยเทคนิคปักธงชัย
วิทยาลัยเทคนิคปักธงชัย เป็นสถาบันการเรียนการสอนระดับอาชีวศึกษาแห่งหนึ่งในจังหวัดนครราชสีมา โดยเปิดสอน 2 หลักสูตร คือ ปวช.และ ปวส.
วิทยาลัยเทคนิคปักธงชัย เดิมชื่อวิทยาลัยเทคนิคนครราชสีมาแห่งที่ 2 กระทรวงศึกษาธิการ ได้ประกาศจัดตั้งวิทยาลัยขึ้น เมื่อวันที่ 28 กรกฎาคม 2540 เป็นสถานศึกษาสังกัดกองวิทยาลัยเทคนิค กรมอาชีวศึกษา ซึ่งตั้งอยู่ที่ 99 หมู่ 1 ตำบลตูม อำเภอปักธงชัย จังหวัดนครราชสีมา บนเนื้อที่ 204 ไร่ 2 งาน 20 ตารางวา ซึ่งพื้นที่นี้แต่เดิมราษฎรได้ใช้เป็นที่เลี้ยงสัตว์ ต่อมาทางสภาตำบลตูมได้เสนอให้ใช้พื้นที่นี้เป็นสถานที่จัดตั้งวิทยาลัย เพื่อประโยชน์ของสาธารณชนและส่งเสริมการศึกษา ซึ่งสอดคล้องกับนโยบายของกระทรวงศึกษาธิการที่มีนโยบายให้ขยายการศึกษาให้กว้างขวางและสอดคล้องกับความต้องการของท้องถิ่นและตลาดแรงงาน เพื่อเป็นการแก้ไขปัญหาการขาดแคลนกำลังคน อีกทั้งเป็นการเสริมสร้าง และพัฒนากำลังคนของประเทศให้มีคุณภาพในการประกอบอาชีพ ตามแผนพัฒนาเศรษฐกิจและสังคมแห่งชาติ ฉบับที่ 8
หลักสูตรประกาศนียบัตรวิชาชีพ (ปวช.).
เปิดสอน ๓ ประเภทวิชา
หลักสูตรประกาศนียบัตรวิชาชีพชั้นสูง (ปวส.).
เปิดสอน ๒ ประเภทวิชาระบบปกติและระบบทวิภาคี
สวนสาธารณะยีกีแด
วิทยาลัยเทคนิคบัวใหญ่
วิทยาลัยเทคนิคบัวใหญ่ เดิมชื่อ วิทยาลัยการอาชีพบัวใหญ่เป็นสถาบันการเรียนการสอนระดับอาชีวศึกษาแห่งหนึ่งในจังหวัดนครราชสีมา โดยเปิดสอน 2 หลักสูตร คือ ปวช.และ ปวส.
วันที่ 28 กุมภาพันธ์ 2534 กระทรวงศึกษาธิการ ได้ประกาศจัดตั้ง วิทยาลัยการอาชีพบัวใหญ่
วันที่ 24 สิงหาคม 2563 ได้รับการเปลี่ยนชื่อสถานศึกษาเป็น วิทยาลัยเทคนิคบัวใหญ่ พร้อมกับวิทยาลัยในสังกัดสำนักงานคณะกรรมการการอาชีวศึกษา 13 แห่ง
ตำนานเทพเจ้านอร์ส
ตำนานเทพเจ้าแห่งไอยคุปต์
ตำนานเทพเจ้ากรีก
วิบูลย์ แช่มชื่น
ศาสตราจารย์ ดร.วิบูลย์ แช่มชื่น (Professor Dr.Wiboon Shamsheun) อดีตสมาชิกวุฒิสภา จังหวัดกาฬสินธุ์
ศาสตรจารย์ ดร.วิบูลย์ แช่มชื่น เป็นอดีตอาจารย์ประจำคณะศึกษาศาสตร์ มหาวิทยาลัยศรีนครินทรวิโรฒ เกิดที่อำเภอท่าคันโท จังหวัดกาฬสินธุ์ บิดาเป็นครูประชาบาล มารดาเป็นแม่บ้าน มีพี่น้อง 7 คน สำเร็จการศึกษาจากโรงเรียนท่าคันโทวิทยายน ระดับชั้นมัธยมศึกษาจากโรงเรียนกาฬสินธุ์ศึกษา และโรงเรียนอุดมวิทยาอุดรธานี ได้รับคัดเลือกให้เป็นผู้แทนเยาวชนไทย เข้าร่วมโครงการ เอ เอฟ เอส ไปศึกษา ณ Chariton High School, Chariton, Iowa, USA (1966-67), สำเร็จการศึกษาระดับอนุปริญญา จากวิทยาลัยครูมหาสารคาม (มหาวิทยาลัยราชภัฎมหาสารคาม) ด้วยทุนคุรุสภา และปริญญาตรี จากมหาวิทยาลัยมหาสารคาม (ทุนกระทรวงศึกษาธิการ) ปริญญาโท ด้านการศึกษา จากมหาวิทยาลัยปันจาบ (ทุน Indian Government Cultural Scholarship) และปริญญาเอก สาขาารบริหารและการวิจัย จากมหาวิทยาลัยฮิโรชิมา (ทุนรัฐบาลญี่ปุ่น) การศึกษาระดับหลังปนิญญา (post-graduate) ได้รับประกาศนียบัตร สำเร็จหลักสูตรการเมืองการปกครองในระบอบประชาธิปไตย และ หลักสูตรกฎหมายมหาชน จากสถาบันพระปกเกล้า (ปรม.๑ และ ปปร.๗) และ ระหว่างปี 1988-89 ดร.วิบูลย์ แช่มชื่น ได้รับคัดเลือกจากรัฐบาลไทย ให้เป็น Congressional Fellow/Legislative Researcher ปฏิบัติหน้าที่ด้านการเมือง ประจำ ณ รัฐสภาอเมริกัน The US Congess, Washington D.C., สหรัฐอเมริกา โดยการสนับสนุนของ Asia Foundation ก่อนปฏิบัติงาน ที่มหาวิทยาลัยศรีนครินทรวิโรฒ ดร.วิบูลย์ เคยรับราชการเป็นอาจารย์และผู้บริหารในสถาบันอุดมศึกษาหลายแห่ง เริ่มต้นรับราชการที่วิทยาลัยครูอุดรธานี (ม.ราชภัฏอุดรธานี) วิทยาลัยครูพระนคร (ม.ราชภัฏพระนคร) และ วิทยาลัยนานาชาติ มหาวิทยาลัยมหิดล ศาลายา
ดร.วิบูลย์ แช่มชื่น ได้รับเลือกตั้งเป็นสมาชิกวุฒิสภา จังหวัดกาฬสินธุ์ (2543-2549) ในการเลือกตั้งสมาชิกวุฒิสภาไทยเป็นการทั่วไป พ.ศ. 2543 ซึ่งเป็นการเลือกตั้ง ส.ว. ครั้งแรกในประเทศไทย เคยทำหน้าทีเป็นรองประธานคณะกรรมาธิการการต่างประเทศ เป็นประธานคณะกรรมาธิการการศึกษา วุฒิสภา เป็นผู้ริเริ่มและร่วมก่อตั้งสมาคมสมาชิกรัฐสภาระหว่างประเทศด้านสารสนเทศ (Inter-Parliamentary Association for Information Technology - IPAIT) เป็นผู้แทนรัฐสภาไทยในองค์การรัฐสภาระหว่างประเทศ (AIPO และ IPU) ในปี 2552 ได้เป็นต้นเรื่องร้องเรียนต่อสหภาพรัฐสภาที่กรุงเจนีวา (IPU) เกี่ยวกับการละเมิดสิทธินักการเมืองของไทย โดยมิชอบ กรณีรัฐไทยใช้กฎ คปค.ตัดสิทธิทางการเมือง ๕ ปี กรรมการบริหารพรรคไทยรักไทย 111 คน โดยมิชอบเมื่อปี 2550 และ ตัดสิทธิกรรมการบริหาร 3 พรรคการเมืองอีก 109 คน เมื่อปี 2551 สุดท้าย IPU ได้ลงมติประณามประเทศไทย เมื่อ 19 ตุลาคม 2554 แต่รัฐไทยยังไม่มีการเยียวยาผู้เสียหายจนปัจจุบัน
เมื่อหมดวาระหน้าที่สมาชิกวุฒิสภา (รธน.ห้ามสมัครสมัยที่2) ได้ทำงานด้านสื่อมวลชนทางโทรทัศน์ และเป็นผู้อำนวยการ และผู้เขียนบทบรรณาธิการ นสพ.ไทยเรดนิวส์ รายสัปดาห์ ทำงานสื่อหนังสือพิมพ์ระหว่าง การชุมนุมทางการเมือง ของกลุ่ม นปช. และสือทีวีทาง MV iNews (รายการ Thai Today, www.youtube.com/thaitodaytv) และ MV-Stars-Bangkok ทุกวันเสาร์ขอาทิตย์ 22.30-23.30 (รายการ มองไทยมองเทศ www.mongthaimongthet.com; www.youtube.com/mongthaimongthet) จนปัจจุบัน ดร.วิบูลย์เขียนหนังสือทางการเมืองเพื่อให้ความรู้ประชาธิปไตยชื่อ "ทางออกประเทศไทยต้องปฏิวัติประชาธิปไตย" พิมพ์โดยสำนักพิมพ์ปัญญาชน (336 หน้า) วางจำหน่ายทั่วไป
หลังจากรัฐบาลอภิสิทธิยุบสภา มีการเลือกตั้งทั่วไปเมื่อ 3 กรกฎาคม 2554 ได้ลงสมัครรับเลือกตั้งสมาชิกสภาผู้แทนราษฎร พ.ศ. 2554 ใน ระบบบัญชีรายชื่อ (เขตประเทศ-ออกปราศรัยในทุกภูมิภาค หลายจังหวัด) เป็นบัญชีรายชื่อลำดับที่ 99 สังกัดพรรคเพื่อไทย แต่เป็นลำดับที่ยังไม่ได้รับเลือกตั้ง เมือพรรคเพื่อไทยได้จัดตั้งรัฐบาล ดร.วิบูลย์ แช่มชื่น ได้รับแต่งตั้งเป็น ผู้ช่วยรัฐมนตรีว่าการกระทรวงศึกษาธิกา ระหว่าง 8 กันยายน 2554 ถึง 15 มีนาคม 2555 ทำหน้าที่เน้นการเตรียมสังคมการศึกษาไทยสู่ประชาคมอาเซียนในปี 2558 และได้รับแต่งตั้งเป็นผู้ช่วยรัฐมนตรีว่าการกระทรวงวิทยาศาสตร์และเทคโนโลยี หลังจากวันที่ 15 มีนาคม 2555 จนถึงปัจจุบัน (กันยายน 2555) เป็นผู้นำเสนอทิศทางการร่วมมือด้านวิทยาศาสตร์และเทคโนโลยีของภูมิภาคเอเชียและ ASEAN ในการประชุม World Knowledge Forum 2012 ที่ โซล ประเทศเกาหลี ระหว่าง 8-11 ตุลาคม 2555 (อ่านใน www.facebook.com/drwiboon และ www.mongthaimongthet.com)
ระหว่างเป็นสมาชิกวุฒิสภา และระหว่างการทำงานเพื่อประโยชน์สาธารณะ ในช่วงเวลาที่ผ่านมา ดร.วิบูลย์ แช่มชื่น ได้รับเชิญให้บรรยายในหัวข้อเรื่องต่างๆ ทั้งในด้านการเมือง การศึกษา วิทยาศาสตร์และสังคมทั่วไป ทั้งในและต่างประเทศ ทั้งโดยตรงและผ่านสื่อโทรทัศน์และสื่ออื่นๆ เมื่อเดือน กุมภาพันธ์ 2556 สภามหาวิทยาลัย UIDS (University of Inter-Disciplinary Studies) แห่งเมือง Dallas มลรัฐ Texas สหรัฐอเมริกา ได้นำประวัติและผลงานด้านวิชาการ ผลงานการเขียนเพื่อสาธารณะ หนังสือด้านวิชาการ และบทความข้อเขียนทางวิชาการหลายเรื่อง ที่ ดร.วิบูลย์ แช่มชื่น ได้นำเสนอต่อสาธารณะ เข้าสู่การพิจารณาของสภามหาวิทยาลัยเพื่อให้ได้รับตำแหน่งทางวิชาการที่เหมาะสม และในการประชุมเดือน พฤษภาคม 2556 สภามหาวิทยาลัย UIDS ได้อนุมัติตำแหน่ง Professor/ศาสตราจารย์ ให้กับ ดร.วิบูลย์ แช่มชื่น/ ให้เป็น Professor Dr.Wiboon Shamsheun, Professor of Interdisciplinary Studies in Public Policy, Government and Educational Administration โดยให้มีผลตั้งแต่วันที่ 1 พฤษภาคม 2556 เป็นต้นไป
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2557 เขาได้สมัครรับเลือกตั้งในระบบบัญชีรายชื่อ สังกัดพรรคเพื่อไทย
ต่อมาในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 เขาได้สมัครรับเลือกตั้งในระบบบัญชีรายชื่อ สังกัดพรรคเพื่อไทย ลำดับที่ 71 แต่ไม่ได้รับเลือกตั้ง เนื่องจากพรรคเพื่อไทยมีจำนวนสมาชิกสภาผู้แทนราษฎรมากกว่าจำนวนสมาชิกสภาผู้แทนราษฎรพึงมีตามที่กำหนดไว้ในรัฐธรรมนูญ
วาย น็อต เซเว่น
การชนกับนิบิรุ
การชนกับนิบิรุ เป็นแนวคิดที่เสนอว่าอาจมีการชนกันครั้งหายนะระหว่างโลกกับวัตถุดาวเคราะห์ขนาดใหญ่ (ซึ่งอาจชนหรือพลาดไปอย่างเฉียดฉิว) ซึ่งมีคนบางกลุ่มเชื่อว่าเหตุการณ์ดังกล่าวจะเกิดขึ้นในคริสต์ศตวรรษที่ 21 ผู้ที่เชื่อว่าเหตุการณ์สิ้นโลกดังกล่าวจะเกิดขึ้นนั้นมักเรียกวัตถุนี้ว่า ดาวเคราะห์เอกซ์ หรือนิบิรุ แนวคิดที่ว่าวัตถุที่มีขนาดเท่าดาวเคราะห์อาจชนกับโลกหรือเคลื่อนที่ผ่านโลกไปในอนาคตอันใกล้นี้ไม่ได้รับการสนับสนุนจากหลักฐานทางวิทยาศาสตร์ใด นักดาราศาสตร์และนักวิทยาศาสตร์ดาวเคราะห์ปฏิเสธแนวคิดดังกล่าวโดยระบุว่าเป็นการสรุปผลโดยปราศจากข้อเท็จจริง
แนวคิดดังกล่าวได้รับการเสนอครั้งแรกในปี ค.ศ. 1995 โดยแนนซี ไลเดอร์ ผู้ก่อตั้งเว็บไซต์ซีตาทอล์ก ผู้ระบุว่าตนเองเป็นผู้ที่สามารถติดต่อกับมนุษย์ต่างดาวได้ และสามารถรับข้อความจากสิ่งมีชีวิตจากระบบดาวฤกษ์ซีตาเรติคิวลีได้ในสมองของเธอ เธอกล่าวว่าเธอเป็นผู้ที่ถูกเลือกให้เตือนมนุษยชาติว่าวัตถุจะสามารถกวาดผ่านระบบสุริยะชั้นในได้ในเดือนพฤษภาคม ค.ศ. 2003 (ถึงแม้ว่าวันดังกล่าวจะไม่ได้รับการตอบสนองในภายหลัง) ซึ่งทำให้เกิดการเลื่อนขั้วแกนหมุนของโลก และทำให้มนุษยชาติส่วนใหญ่เสียชีวิต การทำนายการชนได้แพร่ขยายไปนอกเว็บไซต์ของไลเดอร์อย่างรวดเร็วและได้รวบรวมกลุ่มที่เชื่อเหตุการณ์วันสิ้นโลกจำนวนมากบนอินเทอร์เน็ตได้อย่างรวดเร็ว ซึ่งหลายกลุ่มมีความเชื่อมโยงกับปรากฏการณ์ 2012 เชื่อกันว่าชื่อ "นิบิรุ" ถูกนำมาจากผลงานของนักเขียนเกี่ยวกับนักบินอวกาศโบราณ เซชาเรีย ซิตชิน และการตีความเทพปกรณัมบาบิโลนและสุเมเรียน ซิตชินได้ปฏิเสธความเชื่อมโยงระหว่างผลงานของเขาและการกล่าวอ้างเกี่ยวกับเหตุการณ์วันสิ้นโลกหลายอย่าง
แนวคิดของการชนกับนิบิรุเริ่มขึ้นจากแนนซี ไลเดอร์ สตรีชาวรัฐวิสคอนซินผู้ซึ่งอ้างว่าเมื่อตอนเป็นเด็ก เธอได้พบกับสิ่งมีชีวิตจากนอกโลกสีเทา เรียกว่า ซีตา ผู้ซึ่งถูกฝังอุปกรณ์ติดต่อสื่อสารไว้ในสมองของเธอ ในปี ค.ศ. 1995 เธอได้ก่อตั้งเว็บไซต์ซีตาทอล์กเพื่อเผยแพร่แนวคิดของเธอ ไลเดอร์ได้รับความสนใจจากสาธารณชนครั้งแรกในกลุ่มข่าวบนอินเทอร์เน็ตระหว่างช่วงที่ดาวหางเฮล-บอปป์เข้าใกล้ดวงอาทิตย์มากที่สุดในปี ค.ศ. 1997 เธอได้กล่าวโดยรู้สึกตนว่าเป็นซีตา ว่า "ดาวหางเฮล-บอปป์ไม่มีอยู่จริง มันเป็นการหลอกลวง เป็นการเล่นตลกของผู้ที่ต้องการให้มวลชนสงบก่อนที่มันจะสายเกินไป เฮล-บอปป์ไม่ใช่อะไรอื่นนอกจากเป็นดาวฤกษ์อันห่างไกล และจะไม่เคลื่อนที่เข้ามาใกล้กว่านี้อีก" เธออ้างว่าเรื่องราวของเฮล-บอปป์เป็นเรื่องที่แต่งขึ้นเพื่อเบี่ยงเบนความสนใจของผู้คนจากการมาถึงของวัตถุดาวเคราะห์ขนาดใหญ่ "ดาวเคราะห์เอกซ์" ที่ใกล้เข้ามา ซึ่งจะเคลื่อนผ่านโลกและทำลายอารยธรรมบนโลก หลังจากการเข้าใกล้ดวงอาทิตย์ที่สุดของเฮล-บอปป์ในปีนั้นได้รับการเปิดเผยว่าเป็นหนึ่งในดาวหางที่สว่างที่สุดและได้รับการสังเกตนานที่สุดในศตวรรษที่ผ่านมา ไลเดอร์ได้ลบประโยคสองประโยคแรกจากข้อความดั้งเดิมบนไซต์ของเธอ ถึงแม้ว่าข้อความนี้จะยังคงสามารถเข้าถึงได้จากการเก็บรักษาของกูเกิลก็ตาม การกล่าวอ้างของเธอยังได้ปรากฏในนิวยอร์กไทมส์
ไลเดอร์ได้อธิบายดาวเคราะห์เอกซ์ว่ามีขนาดใหญ่กว่าโลกราว 4 เท่า และกล่าวว่าการเคลื่อนเข้าใกล้โลกที่สุดจะเกิดขึ้นเมื่อวันที่ 27 พฤษภาคม ค.ศ. 2003 ซึ่งจะทำให้การหมุนของโลกหยุดเป็นเวลา 5.9 วัน ซึ่งเป็นสิ่งที่จะเกิดขึ้นหลังจากความไม่มั่นคงอันเกิดจากการเลื่อนขั้วแกนหมุนของโลก ทำให้เกิดการดึงดูดของแม่เหล็กระหว่างแกนโลกกับอำนาจแม่เหล็กของดาวเคราะห์ที่เคลื่อนที่ผ่านมา และจะรบกวนแกนแม่เหล็กโลกและการแทนที่ของเปลือกโลกตามลำดับ
แนวคิดดาวเคราะห์เอกซ์ของไลเดอร์ได้เผยแพร่ออกนอกเว็บไซต์ของเธอในปี ค.ศ. 2001 เมื่อมาร์ก ฮาเซลวูด อดีตสมาชิกของประชาคมซีตาทอล์ก ได้นำแนวคิดของเธอมาตีพิมพ์เป็นหนังสือ ไบลน์ไซเด็ด: แพลเน็ตเอกซ์แพสอิน 2003 เธอได้กล่าวหาเขาในภายหลังว่าเป็นผู้หลอกลวงต่อความเชื่อมั่น ลัทธิหนึ่งในญี่ปุ่นซึ่งเรียกว่า ปานาเวฟเลบอเรทอรี ซึ่งกีดขวางถนนและแม่น้ำโดยการวางเสื้อผ้าสีขาวเพื่อป้องกันกลุ่มจากการโจมตีด้วยแม่เหล็กไฟฟ้า ก็ได้ออกมาเตือนเช่นกันว่าโลกอาจสิ้นสุดลงในเดือนพฤษภาคม 2003 หลังจากการมาถึงของดาวเคราะห์ดวงที่สิบ
ราวหนึ่งสัปดาห์ก่อนหน้าการมาถึงของดาวเคราะห์เอกซ์ตามที่ได้คาดคะเนไว้ ไลเดอร์ได้ปรากฏตัวทางสถานีวิทยุครอก (KROQ) ในลอสแอนเจลิส และได้แนะนำให้ผู้ฟังฆ่าสัตว์เลี้ยงของตนเพื่อเตรียมตัวสำหรับเหตุการณ์ เธอตอบคำถามที่ว่าเธอได้ทำเช่นนั้นแล้วหรือยัง ว่าเธอได้ทำแล้ว และกล่าวว่า "ลูกหมาได้ไปอยู่ในที่ที่มีความสุขแล้ว" เธอยังได้กล่าวว่า "หมาเป็นมื้ออาหารที่ดี" หลังจากปี ค.ศ. 2003 เมื่อไม่มีเหตุการณ์ใด ๆ เกิดขึ้น ไลเดอร์ได้กล่าวว่ามันเป็น "คำโกหกเล็กน้อย ... เพื่อหลอกสถาบันการปกครอง" และกล่าวว่า การเปิดเผยวันที่แท้จริงจะเปิดโอกาสให้มีการประกาศใช้กฎอัยการศึกและกักขังผู้คนไว้ในเมืองระหว่างการเลื่อนขั้ว และนำไปสู่ความตายของคนเหล่านี้"
ไซต์บนอินเทอร์เน็ตจำนวนมากยังคงกล่าวอ้างว่าวัตถุของไลเดอร์กำลังเดินทางมายังโลก ซึ่งมักอ้างว่าจะมาถึงในเดือนธันวาคม ค.ศ. 2012 ซึ่งในวันดังกล่าวได้รวบรวมเอากลุ่มคนที่เชื่อในวันโลกาวินาศเข้าไว้ด้วยกัน โดยเชื่อว่ามันเป็นวันสิ้นสุดของวัฏจักรปัจจุบัน (แบ็กทัน) ในปฏิทินแบบนับยาวมายา นักเขียนหลายคนได้ตีพิมพ์หนังสือซึ่งเกี่ยวข้องกับการชนในปี ค.ศ. 2012 ฮาเซลวูดก็ได้เปลี่ยนมุมมองต่อดาวเคราะห์เอกซ์ตั้งแต่นั้น โดยเห็นว่าขณะนี้มีกำลังเอเลี่ยนทรงภูมิปัญญาที่กระทำการเพื่อปกป้องเราไว้ และเราได้รับการจัดเตรียมให้ขึ้นไปสู่ความตระหนักรู้ในระดับที่สูงขึ้นในปี ค.ศ. 2012
อาณาจักรบาบิโลเนีย
หย่าเพราะมีชู้
หย่าเพราะมีชู้ เป็นภาพยนตร์ไทยที่ออกฉายในปี พ.ศ. 2528 สร้างจากบทประพันธ์ของ อุดม ศุภสินธุ์ กำกับโดย มานพ อุดมเดช โดยร่วมงานกับ พูนทรัพย์โปรดักชั่น ของ วิศิษฐ์ มิ่งวัฒนบุญ นำแสดงโดย สินจัย หงษ์ไทย, นาถยา แดงบุหงา, อภิชาติ หาลำเจียก และ ชนประคัลภ์ จันทร์เรือง ได้รับรางวัลพระราชทานพระสุรัสวดี (ตุ๊กตาทอง) ภาพยนตร์ยอดนิยม ประจำปี พ.ศ. 2528 ทำรายได้ประมาณ 6 ล้านบาท
จุดเด่นของภาพยนตร์ อยู่ที่การแสดงบทบาทของตัวละครหญิง คือ ทนายสาว(นาถยา) กับอาจารย์พรรณพร(สินจัย) โดยมีผู้พันยุทธ(อภิชาติ) สามีของพรรณพรเป็นโจทก์ฟ้องหย่า เพราะฝ่ายภรรยาไปแอบมีชู้รักเป็นพลทหารในสังกัดของผู้พันเอง แต่สามีอยากจะหย่าขาดเพราะต้องการไปมีผู้หญิงใหม่ และสามียังเป็นกามโรคต่างหาก มีการดำเนินฉากในชั้นศาลจนจบเรื่อง
พระราชพิธีกาญจนาภิเษก พุทธศักราช ๒๕๓๙
อันเดรอัส เมิลเลอร์
อันเดรอัส เมิลเลอร์  เป็นอดีตนักฟุตบอลชาวเยอรมนี เล่นในตำแหน่งกองกลางตัวรุก
ศูนย์หอสมุดคอมพิวเตอร์ออนไลน์
บริษัท ศูนย์ห้องสมุดคอมพิวเตอร์ออนไลน์ จำกัด (Online Computer Library Center-OCLC) "เป็นองค์กรวิจัยและบริการห้องสมุดคอมพิวเตอร์ที่ต้องการสถานภาพสมาชิกไม่แสวงหาผลกำไร ซึ่งอุทิศให้กับการเข้าถึงข้อมูลของโลกและลดค่าใช้จ่ายด้านข้อมูลแก่สาธารณชน" ก่อตั้งขึ้นเมื่อวันที่ 6 กรกฎาคม ค.ศ. 1967 ในชื่อศูนย์ห้องสมุดวิทยาลัยไอไฮโอ มีห้องสมุดมากกว่า 27,000 แห่ง ใน 86 ประเทศและดินแดน ใช้บริการของโอซีแอลซีในการหาที่ตั้ง จัดระเบียบ ให้ยืมและเก็บรักษาสื่อห้องสมุด องค์กรดังกล่าวได้รับการก่อตั้งขึ้นโดยเฟรด คิลกอร์ โดยมีสำนักงานใหญ่อยู่ในดับลิน รัฐโอไฮโอ สหรัฐอเมริกา
โอซีแอลซีให้บริการรายการบรรณานุกรม บทคัดย่อและข้อมูลตัวเต็มแก่บุคคลทั่วไป
โอซีแอลซีและห้องสมุดสมาชิกได้ดำเนินการร่วมกันเพื่อผลิตและรักษาเวิลด์แคต คาตาล็อกสหภาพออนไลน์โอซีแอลซี ซึ่งเป็น OPAC ที่ใหญ่ที่สุดในโลก เวิลด์แคตได้เก็บรวบรวมบันทึกจากห้องสมุดสาธารณะและเอกชนจากทั่วโลก โปรแกรมโอเพ่นเวิลด์แคตได้ทำให้บันทึกสื่อที่ห้องสมุดเป็นเจ้าของในฐานข้อมูลเวิลด์แคตของโอซีแอลซีซึ่งสามารถเข้าถึงได้โดยผู้ใช้เว็บจากการค้นหาบนอินเทอร์เน็ต ตลอดจนไซต์บรรณานุกรมและไซต์ขายหนังสือ ในเดือนตุลาคม ค.ศ. 2005 เจ้าหน้าที่ด้านเทคนิคของโอซีแอลซีได้เริ่มต้นโครงการวิกิซึ่งให้ผู้อ่านเพิ่มข้อคิดเห็นและข้อมูลที่เกี่ยวข้องกับบันทึกบนเวิลด์แคต
การคัดเลือกเจ้าภาพโอลิมปิกฤดูร้อน 2016
เมืองที่ผ่านการคัดเลือก 4 เมืองสุดท้าย.
เมื่อวันที่ 4 มิถุนายน พ.ศ. 2551 คณะกรรมการโอลิมปิกสากล ได้ประกาศชื่อเมือง 4 เมืองสุดท้ายที่เข้ารอบสุดท้าย ได้แก่
การเลือกเจ้าภาพการแข่งขันกีฬาโอลิมปิก 2016 และพาราลิมปิก 2016 จัดขึ้นที่กรุงโคเปนเฮเกนประเทศเดนมาร์ก ในการประชุมคณะกรรมการโอลิมปิกสากล (IOC) สมัยที่ 121 เมื่อวันที่ 2 ตุลาคม พ.ศ. 2552 โดยในการประกาศเมืองเจ้าภาพในครั้งนี้มีประมุข ผู้นำประเทศ และบุคคลสำคัญจากประเทศที่เสนอตัวเป็นเจ้าภาพเข้าร่วมด้วย ได้แก่ สมเด็จพระราชาธิบดีควน การ์โลสที่ 1 และสมเด็จพระราชินีโซเฟีย องค์พระประมุขแห่งสเปน นายยุกิโอะ ฮะโตะยะมะ นายกรัฐมนตรีญี่ปุ่น ประธานาธิบดีบารัก โอบามาแห่งสหรัฐอเมริกา พร้อมนางมิเชล โอบามา สุภาพสตรีหมายเลขหนึ่งของสหรัฐอเมริกา และ นายลูอิซ อีนาซีโอ ลูลา ดา ซิลวา ประธานาธิบดีบราซิล นอกจากนี้ยังมีโอปราห์ วินฟรีย์พิธีกรชื่อดังของสหรัฐอเมริกา และเปเล่นักฟุตบอลชาวบราซิล การประกาศผลมีขึ้นในเวลาประมาณ 18.30 น. ตามเวลาท้องถิ่น หรือ 23.30 น. ตามเวลาประเทศไทย
วรฤทธ์ เฟื่องอารมย์
ศรีพรรณ ชื่นชมสมบูรณ์
ดวงตา ตุงคมณี
พรรคเอกภาพแห่งชาติ (พม่า)
พรรคสหภาพเอกภาพและการพัฒนา
แบล็คชัค
แบล็คชัค  เป็นปีศาจสุนัขสีดำตัวใหญ่ตามความเชื่อของชาวอังกฤษ ว่าการปรากฏตัวของมันนำมาซึ่งความตาย ซึ่งทุกทีที่แบล็คชัคปรากฏตัว มักจะเกิดการเผาไหม้และได้กลิ่นของกำมะถันด้วย
เรื่องเล่าและร่องรอย.
เชื่อกันว่า แบล็คชัคมีนิสัยดุร้าย ดวงตามีสีแดงโชนเหมือนเปลวไฟ ลำตัวมีขนาดใหญ่เหมือนม้าหรือวัว ความเชื่อเรื่องแบล็คชัคนั้นกระจายไปทั่วเกาะอังกฤษ โดยมีชื่อเรียกแตกต่างกันไปตามท้องถิ่น เช่น ที่ราบสูงสกอตแลนด์เรียก คูซิท (Cù Sìth) ที่นอร์ฟอล์ก, ซัฟฟอล์ก และเอสเซ็กซ์เรียก แบล็คชัค (Black Suck) หรือ โอลด์ชัค (Old Shuck) แลงคาสเชอร์และยอร์กไชร์เรียก สไตรเกอร์ (Skriker) ขณะเดียวกันก็มีชื่อเรียกโดยทั่วไปว่า สุนัขดำ (Black Dog)
โดยเรื่องเล่าของแบล็คชัคที่มีชื่อเสียงมากที่สุด เกิดขึ้นเมื่อวันอาทิตย์ที่ 4 สิงหาคม ค.ศ. 1577 ช่วงเวลาประมาณ 09.00-10.00 น.ที่โบสถ์แห่งหนึ่งของหมู่บ้านบังเก้ ในซัฟฟอล์ก อยู่ ๆ ก็เกิดลมพายุอย่างรุนแรงขึ้น ท้องฟ้าก็แปรเปลี่ยนเป็นสีดำและตัวโบสถ์ก็เกิดการสั่นสะเทือน ทันใดนั้นเองก็มีพายุหมอกและสายฟ้าฟาดเข้ามาในตัวโบสถ์พร้อมกับร่างของสุนัขสีดำตัวหนึ่ง มันวิ่งตรงเข้าใส่ผู้คนที่กำลังหวาดกลัวและคุกเข่าเพื่อขอความช่วยเหลือจากพระเจ้าไป 2 คน จากนั้นมันก็เผาผู้คนที่อยู่ในโบสถ์แต่ก็ยังมีผู้เหลือรอดจากเหตุการณ์ในครั้งนั้น ขณะเดียวกันห่างออกไปเพียง 7 ไมล์ที่หมู่บ้านบลีทเบิร์ก ก็พบสุนัขสีดำอีกตัว ซึ่งมีลักษณะเหตุการณ์คล้าย ๆ กับที่เกิดที่หมู่บ้านบังเก้และทำร้ายคนตายไป 3 คน และได้ทิ้งรอยไหม้ไว้ที่ประตูทิศเหนือของโบสถ์ไว้ตราบจนทุกวันนี้ เรื่องราวของแบล็คชัคยังมีอีกมากทั้งในฝั่งยุโรปและอเมริกาเหนือ
นอกจากนี้ ยังพบร่องรอยของแบล็คชัคผ่านมิลเลนเข้าไปยังครอเมอร์ฮอล อันเป็นสถานีซึ่งเชื่อกันว่าเซอร์อาร์เทอร์ โคนัน ดอยล์ ใช้เป็นสถานที่ในนวนิยายเรื่อง หมาผลาญตระกูล ("The Hound of the Baskervilles") ซึ่งเป็นหนึ่งในนวนิยายการผจญภัยและสืบสวนของเชอร์ล็อก โฮมส์
แบล็คชัคยังได้ถูกอ้างอิงถึงในวัฒนธรรมร่วมสมัยต่าง ๆ อาทิ ภาพยนตร์ฮอลลีวู้ดในปี ค.ศ. 1998 เรื่อง "Black Dog" นำแสดงโดย แพทริก สเวซี (ในชื่อภาษาไทยว่า ไอ้หมาบ้า ผ่าไฮเวย์นรก) หรือในสารคดีทางโทรทัศน์ของดิสคัฟเวอรี่ แชนนอล ในชุด "Lost Tapes" (นำมาออกอากาศในประเทศไทยช่วงกลางปี พ.ศ. 2552) ซึ่งเป็นสารคดีเกี่ยวเรื่องราวของสัตว์ประหลาดหรือสิ่งเร้นลับเหนือธรรมชาติที่โจมตีใส่มนุษย์ชนิดต่าง ๆ ก็มีเรื่องของแบล็คชัคด้วย ในตอนที่มีชื่อว่า "Hellhound"
จักรวรรดิจักรกลสังหาร แมทรินทิส
ปรียวิศว์ นิลจุลกะ
ปรียวิศว์ นิลจุลกะ หรือ "ปาล์ม Instinct" (12 ตุลาคม พ.ศ. 2520) สำเร็จการศึกษาระดับประถมจากโรงเรียนไผทอุดมศึกษา และอุดมศึกษาในคณะศิลปกรรมศาสตร์ เอกจิตรกรรม จาก มศว.ประสานมิตร เริ่มต้นทางดนตรี โดยเป็น 1 ในสมาชิกวง "Girl" ในตำแหน่งนักร้องนำ และมีผลงานแสดงภาพยนต์อย่างเรื่อง ผู้หญิง5บาป(2002) มีผลงานร่วมกับวงด้วยกัน 3 อัลบั้ม โดยเพลงที่ได้รับความนิยมคือ เปลือง,สบายดีใช่ไหม,ข้องใจ หลังจากวง Girl ได้แยกย้ายกันไป "ปาล์ม" กับ "ปอ" ได้ตั้งวงดนตรีขึ้นใหม่ ในชื่อ Instinct ออกผลงานเพลงในอัลบั้มพิเศษรวมศิลปินสังกัดมอร์มิวสิก อัลบั้ม More Cattle โดยวง Instinct มีเพลง "ขออยู่คนเดียว" กับ "โปรดส่งใครมารักฉันที" ซึ่งกลับมาได้รับความนิยมอย่างสูงอีกครั้ง หลังจากภาพยนตร์เรื่อง รถไฟฟ้ามาหานะเธอ นำไปใช้เป็นเพลงประกอบในภาพยนตร์ ซึ่งเป็นผลงานการแต่งคำร้องของเขาเองด้วย
บุษบา อธิษฐาน
"บุษบา อธิษฐาน" (2 เมษายน พ.ศ. 2510 - 18 กันยายน พ.ศ. 2544) เป็นนักร้องเพลงลูกทุ่งชาวไทย มีชื่อจริงว่า "ละเอียด ชารีภา" เป็นบุตรคนโตในจำนวนพี่น้อง 4 คน พื้นเพเดิมเป็นคนบ้านคลองเดื่อ ตำบลเขาทราย อำเภอทับคล้อ จังหวัดพิจิตร
บุษบาเดินทางเข้าสู่วงการเพลงลูกทุ่งเมื่ออายุ 17 ปี จากการแนะนำของ "ชลธี ธารทอง" และ "พนม นพพร" พร้อมทั้ง "ฝ้าย สุวิเศษ" ยายของบุษบาที่ช่วยผลักดันและสนับสนุนในการเข้าวงการ และได้ชื่อในวงการว่า "บุษบา อธิษฐาน" โดยคาดว่ามีที่มาจากวรรณคดีอิเหนาในเรื่องของ "นางบุษบาเสี่ยงเทียน"
เส้นทางชีวิตของเธอนั้นไม่ได้มีรายละเอียดมากมายในหน้าข่าวสารวงการบันเทิง รู้แต่เพียงว่าเธอเป็นบุคคลมาจากจังหวัดพิจิตร ซึ่งนักร้องอย่าง "สันติ ดวงสว่าง" และ "ยอดรัก สลักใจ" ก็เกิดที่จังหวัดนี้ด้วยเช่นกัน
ในปี พ.ศ. 2527 บุษบาได้ออกผลงานอัลบั้มชุดแรกชื่อ "สาวนครชัยศรี" ในสังกัดเอไอเดีย (นพพรโปรโมชั่น) มีเพลงดังในชุดคือ สาวนครชัยศรี , สาวนาหาแฟน เป็นเพลงเปิดตัว
ในปี พ.ศ. 2529 ได้ออกอัลบั้ม "ท้ารัก" โดยเพลงอัลบั้มชุดนี้เป็นการร้องเพลงสไตล์สนุกสนานและเป็นชุดที่สร้างชื่อเสียงให้กับบุษบาเป็นอย่างมาก จึงทำให้ชื่อของเธอนั้นกลายเป็นที่รู้จักมากขึ้นในวงการเพลงลูกทุ่งไทย